CELEX: 32010D0424(04)
Language: et
Date: 2009-06-12 00:00:00
Title: Otsus nr F1, 12. juuni 2009 , mis käsitleb Euroopa Parlamendi ja nõukogu määruse (EÜ) nr 883/2004 artikli 68 tõlgendamist seoses prioriteetsuse määramise eeskirjadega perehüvitiste kattumisel (EMPs ja EÜ-Šveitsi kokkuleppe raames kohaldatav tekst)

24.4.2010   
            
            
               ET
            
            
               Euroopa Liidu Teataja
            
            
               C 106/11
            
         OTSUS nr F1,
   12. juuni 2009,
   mis käsitleb Euroopa Parlamendi ja nõukogu määruse (EÜ) nr 883/2004 artikli 68 tõlgendamist seoses prioriteetsuse määramise eeskirjadega perehüvitiste kattumisel
   (EMPs ja EÜ-Šveitsi kokkuleppe raames kohaldatav tekst)
   2010/C 106/04
   SOTSIAALKINDLUSTUSSÜSTEEMIDE KOORDINEERIMISE HALDUSKOMISJON,
   võttes arvesse Euroopa Parlamendi ja nõukogu 29. aprilli 2004. aasta määruse (EÜ) nr 883/2004 (sotsiaalkindlustussüsteemide koordineerimise kohta) (1) artikli 72 punkti a, mille kohaselt halduskomisjon tegeleb kõigi määrusest (EÜ) nr 883/2004 ja Euroopa Parlamendi ja nõukogu 16. septembri 2009. aasta määrusest (EÜ) nr 987/2009, milles sätestatakse määruse (EÜ) nr 883/2004 (sotsiaalkindlustussüsteemide koordineerimise kohta) rakendamise kord, (2) tulenevate haldus- ja tõlgendusküsimustega,
   võttes arvesse määruse (EÜ) nr 883/2004 artiklit 68,
   võttes arvesse määruse (EÜ) nr 883/2004 artikli 1 punkte a ja b
   ning arvestades järgmist:
   
               (1)
            
            
               Kui perehüvitist peab maksma rohkem kui üks liikmesriik, peatatakse õigus saada perehüvitist liikmesriigilt, kus õigus tuleneb pensioni saamisest või elukohast, kuni summani, mille ulatuses maksab perehüvitist liikmesriik, kus õigused tulenevad töötamisest või füüsilisest isikust ettevõtjana tegutsemisest. Seepärast on oluline teada, millised muud perioodid loetakse töötamiseks või füüsilisest isikust ettevõtjana tegutsemiseks, et teha kattuvuse korral kindlaks prioriteetsus.
            
         
               (2)
            
            
               Mõne liikmesriigi õigusaktides on sätestatud, et tegeliku töötamise või füüsilisest isikust ettevõtjana tegutsemise peatamist või katkestamist puhkuste, töötuse, ajutise töövõimetuse, streikide või töösulgude tõttu käsitatakse kas töötamise või füüsilisest isikust ettevõtjana tegutsemise perioodina, mis annab õiguse perehüvitistele, või loetakse mitteaktiivsuse perioodiks, mis annab vajaduse korral kas iseenesest või eelneva töötamise või füüsilisest isikust ettevõtjana tegutsemise tõttu alust saada perehüvitist.
            
         
               (3)
            
            
               Määruse (EÜ) nr 883/2004 artikli 1 punktides a ja b on mõiste „töötamine või füüsilisest isikust ettevõtjana tegutsemine” määratletud kui „mis tahes tegevus või samaväärne olukord, mida sellena käsitatakse selle liikmesriigi sotsiaalkindlustusalaste õigusaktide kohaselt, kus selline tegevus või samaväärne olukord esineb”.
            
         
               (4)
            
            
               Et vältida ebakindlust ja erinevaid tõlgendusi, on oluline tunda määruse (EÜ) nr 883/2004 artiklis 68 esineva mõiste „õigused, mis saadakse töötamise või füüsilisest isikust ettevõtjana tegutsemise alusel” ulatust.
            
         
               (5)
            
            
               Juhul, kui töötaja aktiivne töötegevus peatati palgata puhkuse tõttu, mille aluseks oli lapse sünd ja selle lapse kasvatamine, viitas Euroopa Ühenduste Kohus (3) nõukogu määruse (EMÜ) nr 1408/71 (4) artiklile 73 koostoimes määruse (EMÜ) nr 1408/71 artikli 13 lõike 2 punktiga a (5). Niisugust palgata puhkust tuleb seepärast määruse (EÜ) nr 883/2004 artikli 68 kohaldamisel käsitada samuti töötamise või füüsilisest isikust ettevõtjana tegutsemisena. Sellega seoses rõhutas kohus, et eespool nimetatud sätteid võib kohaldada ainult siis, kui kõnealune isik on töötaja või füüsilisest isikust ettevõtja määruse (EMÜ) nr 1408/71 artikli 1 punkti a (6) tähenduses, mille nõue on, et kõnealune isik oleks hõlmatud vähemalt ühe sotsiaalkindlustusliigiga. See jätab välja palgata puhkusel olevad isikud, kellel puudub asjaomases liikmesriigis igasugune sotsiaalkindlustus.
            
         
               (6)
            
            
               Kuna liikmesriikide palgata puhkuse süsteemid on erinevad ning liikmesriikide õigusaktides tehakse pidevalt muudatusi, ei saa koostada nende juhtude ammendavat loetelu, millal puhkusel viibiv isik loetakse töötavaks või füüsilisest isikust ettevõtjana tegutsevaks. Seetõttu ei ole võimalik kindlaks määrata kõiki juhtusid, millal selline palgata puhkus loetakse võrdseks töötamise või füüsilisest isikust ettevõtjana tegutsemisega, ning selliseid juhtusid, millel puudub vajalik lähedane seos sissetulekut andva tegevusega.
               Toimides vastavalt määruse (EÜ) nr 883/2004 artikli 71 lõikes 2 sätestatud tingimustele,
            
         ON TEINUD JÄRGMISE OTSUSE:
   
               1.
            
            
               Määruse (EÜ) nr 883/2004 artikli 68 kohaldamisel loetakse perehüvitised „õigusteks, mis saadakse töötamise või füüsilisest isikust ettevõtjana tegutsemise alusel” eelkõige:
               
                           a)
                        
                        
                           tegeliku töötamise või füüsilisest isikust ettevõtjana tegutsemise korral, aga ka
                        
                     
                           b)
                        
                        
                           iga perioodi vältel, mil selline töötamine või füüsilisest isikust ettevõtjana tegutsemine on ajutiselt peatatud:
                           
                                       i)
                                    
                                    
                                       haiguse, raseduse ja sünnituse, tööõnnetuse, kutsehaiguse või töötuse tõttu, kui sellistel juhtudel makstakse palka või hüvitisi, välja arvatud pensione, või
                                    
                                 
                                       ii)
                                    
                                    
                                       palgalise puhkuse, streigi või töösulu ajal või
                                    
                                 
                                       iii)
                                    
                                    
                                       lapse kasvatamiseks võetud palgata puhkuse ajal, kui selline puhkus loetakse asjakohaste õigusaktide kohaselt võrdseks töötamise või füüsilisest isikust ettevõtjana tegutsemisega.
                                    
                                 
                     
         
               2.
            
            
               Käesolev otsus avaldatakse Euroopa Liidu Teatajas. Seda kohaldatakse alates määruse (EÜ) nr 987/2009 jõustumise kuupäevast.
            
         
      
         
            Halduskomisjoni esimees
         
         Gabriela PIKOROVÁ
      
   
   
      (1)  ELT L 166, 30.4.2004, lk 1.
   
      (2)  ELT L 284, 30.10.2009, lk 1.
   
      (3)  7. juuni 2005. aasta otsus kohtuasjas C-543/03, Dodl ja Oberhollenzer vs. Tiroler Gebietskrankenkasse.
   
      (4)  EÜT L 149, 5.7.1971, lk 2.
   
      (5)  Praegu määruse (EÜ) nr 883/2004 artikkel 67 ja artikli 11 lõike 3 punkt a.
   
      (6)  Praegu määruse (EÜ) nr 883/2004 artikli 1 punkt c.